Hamza Gábor

**Dimitrij Anatoljevics MEDVEGYEV és BALUGYÁNSZKI Mihály (1769–1847)**

Dimitrij Anatoljevics Medvegyev az Orosz Szövetségi Köztársaság 2008. márciusában (elnöki beiktatására 2008. május 8-án került sor) megválasztott korábbi elnöke az 1993 decemberében elfogadott és kihirdetett alkotmány értelmében négy éven át töltötte be ezt a megbízatást. Medvegyev elnöki beiktatását követően került sor az Orosz Köztársaság miniszterelnökének, Vlagyimir Putyin beiktatására. Medvegyev elnöki megbízatása 2012. május 7-én járt le. Vlagyimir Putyin ezen a napon lett másodízben az Orosz Föderáció elnöke. Beiktatására is ezen a napon került sor. Dimitrij Anatoljevics Medvegyev miniszterelnöki beiktatására 2012. május 8-án került sor.

Medvegyev Leningrádban l965. szeptember 14-én született. Szülei egyetemi illetve főiskolai oktatók illetve kutatók) a Szentpétervári Állami Egyetem Állam-és Jogtudományi Karának oktatója volt. A fenti egyetemen római jogot, összehasonlító jogot és polgári jogot (gazdasági jogot – hozjajsztvennoje pravo) oktatott.

Jogi tanulmányait 1982 őszén kezdte meg és 1987-ben fejezte be. 1987 és 1990 között a Leningrádi Állami Egyetemen a posztgraduális képzés keretében folytatott tanulmányokat. PhD értekezését 1991-ben védte meg „Az állami vállalat polgári jogi személyisége megvalósulásának problémái’ címmel. 1990 és 1999 között oktatott a fent említett egyetem állam-és jogtudományi karán. 1991 és 1996 között egyetemi oktatói tevékenysége mellett Anatolij Alekszandrovics Szobcsak (1937-2000) jogi tanácsadójaként is működött. Szobcsak korábban a Karon Medvegyev tanára volt. Szobcsak 1973 és 1989 között oktatott a leningrádi állami egyetem jogi karán, előbb mint docens, majd 1981-től pedig mint professzor. Szobcsak elismert tanára és művelője volt a polgári (gazdasági) jognak

Medvegyev társszerzője (P.V. Krascsennyikov, V.F. Jakovlev, A.L. Makovszkij és E.A. Szukhanov mellett) a „Grazsdanszkij Kodeksz Rosszijszkoj Federaciji. Csaszty Csetvjortaja” című, 2007-ben megjelent tankönyvnek. Ez a munka az orosz Polgári Törvénykönyv 2008. január 1-jén hatályba lépett, a szellemi tulajdont (intyellektualnaja szobsztvennoszty) szabályozó Negyedik Részének /Könyvének/ (1225–1551. szakaszok) elsősorban didaktikai célokat szolgáló tudományos igényű elemzése.

Medvegyev úr társalapítója továbbá az ezen az egyetemen az 1990-es évek elején alapított „Római Jogi Kutató Központnak” (Centr Izucsenyija Rimszkovo Prava).

Feltétlenül említést érdemel az a sajnos csak kevéssé ismert és kutatott magyar-orosz jogász-kapcsolatok vonatkozásában jelentős tény, hogy Balugyánszki Mihály (1769–1847) – korábban a nagyváradi jogakadémia tanára, miután jogi tanulmányait a kassai jogakadémián és a bécsi egyetemen (a természetjogi tanok elkötelezett hívének – Karl Anton von Martini követőjeként – számító Joseph von Sonnenfels (1732–1817) tanítványaként és pártfogoltjaként) folytatta – volt az I. Sándor cár (1801–1825) által 1819-ben (újra)alapított Szentpétervári Egyetem első rektora. Kiemelkedő szerepet játszott Balugyánszki Mihály – G. A. von Rosenkampf (1764–1832) és M.M. Szperanszkij (1772–1839) mellett – a Szvod Zakonov Rosszijszkoj Imperiji (1832) szerkesztésében is.